**Извештај за користењето на услугата лична асистенција за лица со попреченост во текот на 2020 година**

Во текот на 2020 година ЈУ Завод за социјални дејности-Скопје во континуитет ја следеше услугата лична асиситенција за лица со попреченост преку извештаи доставени од центрите за социјална работа на месечно ниво за што изготви две информации за начинот на спроведување на услугата во услови на пандемија со КОВИД-19 и направи увид во доставените евалуации од страна на давателите на услугата.

Во прилог е дадена состојбата за испорачувањето на социјалната услуга лична асистенција за лица со попреченост, добиена преку евалуацијата од страна на давателите на услугата, која е спроведена во текот на ноември-декември 2020 година.

* 1. ***Корисници на услугата лична асистенција***

Во 2020 година услугата за лична асистенција непречено се испорачуваше кон корисниците во 10 центри за социјална работа: Скопје, Куманово, Гостивар, Струга, Битола, Струмица, Неготино, Велес , Тетово и Крива Паланка.

Услугата ја користеа вкупно 155 лица со попреченост, кои ги исполнуваат критериумите во однос на возраст, вид на попреченост и потреба од асистенција (табела бр.1).

Најголем дел од корисниците (46) се на возраст од 56 до 64 години, додека останатите корисници се рамномерно распоредени по останатите возрасни групи (табела бр.2).

Во однос на попреченоста, поголемиот дел од корисниците се лица со телесна попреченост, односно 91 од кои 31 со потешка, 58 со најтешка телесна попреченост и 2 комбинирана попреченост (телесна попреченост), додека 64 лица се со оштетен вид (табела бр. 3).

**Табела бр. 1** Број на корисници на лична асистенција по центри за социјална работа

|  |  |
| --- | --- |
| ***Центар за социјална работа*** | *Број на корисници* |
| Скопје | 50 |
| Куманово | 16 |
| Гостивар | 8 |
| Струга | 4 |
| Битола | 16 |
| Струмица | 40 |
| Неготино  Велес | 12  2 |
| Тетово | 5 |
| Крива Паланка | 2 |
| **Вкупно:** | **155** |

**Табела бр. 2** Возраст на корисниците

|  |  |
| --- | --- |
| ***Возраст*** | *Број на корисници* |
| 18 - 35 години | 35 |
| 36 - 45 години | 35 |
| 46 - 55 години | 39 |
| 56 - 64 години | 46 |

**Табела бр. 3** Попреченост на корисниците

|  |  |
| --- | --- |
| ***Попреченост*** | *Број на корисници* |
| Потполно слепо лице | 64 |
| Потешка телесна попреченост | 31 |
| Најтешка телесна попреченост | 58 |
| Комбинирана попреченост (телесна попреченост) | 2 |

1. ***1.2 Лични асистенти***

Услугата лична асистенција беше испорачана од страна на 113 лични асистенти, кои ги исполнуваат критериумите (табела бр. 4).

Во однос на половата структура на личните асистенти, 93 се жени и 20 се мажи (табела бр. 5).

Според податоците во табела бр. 6 може да се забележи дека има лични асистенти од сите возрасни групи, односно од 18-35 години – 37 асистенти, од 36- 45 години - 25 асистенти, од 46-55 години – 35 асистенти, додека најмал број на асистенти (16) има помеѓу 56 – 64 години.

Од вкупниот број на лични асистенти, како што е дадено во табела бр.7, 80 се со средно образование, 26 со високо образование, 4 асистенти со вишо и 3 асистенти со основно образование.

**Табела бр. 4** Број на лични асистенти по центри за социјална работа

|  |  |
| --- | --- |
| ***Центар за социјална работа*** | *Број на лични асистенти* |
| Скопје | 39 |
| Куманово | 10 |
| Гостивар | 7 |
| Струга | 3 |
| Битола | 11 |
| Струмица | 28 |
| Неготино  Тетово | 10  4 |
| Велес | 1 |
| Крива Паланка | 1 |
| **Вкупно:** | **113** |

**Табела бр. 5**  Полова структура на лични асистенти

|  |  |
| --- | --- |
| ***Пол*** | *Број на лични асистенти* |
| Машки | 20 |
| Женски | 93 |

**Табела бр. 6**  Возраст на лични асистенти

|  |  |
| --- | --- |
| ***Возраст*** | *Број на лични асистенти* |
| 18 – 35 години | 37 |
| 36-45 години  46-55 години | 25  35 |
| 56-64 години | 16 |

**Табела бр. 7**  Степен на образование на лични асистенти

|  |  |
| --- | --- |
| ***Степен на образование*** | *Број на лични асистенти* |
| Основно | 3 |
| Средно | 80 |
| Вишо | 4 |
| Високо | 26 |

* 1. ***Центри за социјална работа***

Во 2020 година вкупно 10 центри за социјална работа ја координираа услугата лична асистенција, меѓу кои: Скопје, Куманово, Гостивар, Струга, Битола, Струмица, Неготино, Велес, Тетово и Крива Паланка.

Од досегашното искуство, комуникацијата со одговорните стручни лица и редовното следење на услугата, може да се забележи дека центрите за социјална работа постапуваат согласно Правилникот за начинот и обемот на социјалните услуги, нормативите и стандардите за давање на социјалните услуги лична асистенција и Стандардите и процедурите за услугата за лична асистенција во делот на нивните ингеренции и споделени надлежности со давателите на услугата.

Во секој центар има определено стручен работник (најчесто социјален работник или дефектолог) кој е одговорен за спроведување и следење на услугата.

* 1. ***Даватели на услугата***

Лиценцирани даватели на услугата лична асистенција се: Црвен крст на Република Северна Македонија преку општинските организации, Црвен Крст на град Скопје и Здружение за промоција и развој на инклузивно општество ИНКЛУЗИВА Куманово. Секој давател на услугата, има определено стручно/и лице/а – координатор/и кое/и е/се задолжено/и за целокупното испорачување на услугата.

Како што е прикажано во табела бр. 8 , во Скопје има по два даватели на услугата, а во останатите градови (Гостивар, Струга, Битола, Струмица, Неготино, Тетово, Велес) само Црвениот крст е давател на услугата.

Од вкупниот број на корисници, 131 ги користат услугите преку Црвен Крст на град Скопје и општинските организации на Црвен Крст во останатите градови, а 24 корисници преку давателот на услугата Здружение за промоција и развој на инклузивно општество „ИНКЛУЗИВА“-Куманово.

Од вкупниот број на лични асистенти, 17 ја испорачуваат услугата кон корисниците преку давателот на услугата Здружение за промоција и развој на инклузивно општество „ИНКЛУЗИВА“-Куманово, додека останатите преку Црвениот Крст.

**Табела бр. 8** Преглед на даватели на услугата по центри за социјална работа и број на корисници и лични асистенти

|  |  |  |  |
| --- | --- | --- | --- |
| ***Центар за социјална работа*** | ***Сервис провајдер*** | ***Број на корисници*** | ***Број на лични асистенти*** |
| **Скопје** | 1. ООК Црвен Крст 2. НВО Инклузива (од 01.03) | 44  6 | 33  6 |
| **Куманово** | 1. НВО Инклузива | 16 | 10 |
| **Гостивар** | ООК Црвен Крст | 8 | 7 |
| **Струга** | ООК Црвен Крст | 4 | 3 |
| **Битола** | ООК Црвен Крст | 16 | 11 |
| **Струмица** | ООК Црвен Крст | 40 | 28 |
| **Неготино** | ООК Црвен Крст | 12 | 10 |
| **Велес** | ООК Црвен Крст | 2 | 1 |
| **Тетово** | ООК Црвен Крст (Гостивар) | 5 | 4 |
| **Крива Паланка** | НВО Инклузива | 2 | 1 |

* 1. ***Заклучоци и препораки од давателите на услугата лична асистенција***

Давателите на услугите сметаат дека услугата се одвива непречено и континуирано, и покрај големите предизвици кои се поставија пред сите вклучени чинители во давањето на услугата, центрите за социјална работа, давателите, личните асистенти и корисниците во услови на пандемија со корона вирусот.

Корисниците и асистентите се задоволни од квалитетот на испорачаната услуга. Меѓу нив е воспоставен стабилен и сигурен однос, базиран на меѓусебно разбирање и доверба, што придонесува до навремено планирање и реализирање на активностите предвидени во индивидуалниот план.

Давателите сметаат дека овој вид на услуга треба континуирано да се развива и проширува и во останатите градови, и истовремено сметаат дека потребно е поголема промоција на услугата со цел информирање на потенцијални корисници и лични асистенти.

Во делот на препораки, сметаат дека е потребна континуирана поддршка и дополнителни обуки за личните асистенти, како и регулирање на нивниот работниот статус.